b'\n_START_ARTICLE_\nLotus 102\n_START_PARAGRAPH_\nLotus 102 je Lotusov dirkalnik Formule 1, ki je bil v uporabi med sezonama 1990 in 1992. Je evolucija svojega predhodnika Lotusa 101. Zasnoval ga je Frank Dernie okrog motorja Lamborghini V12 ter je prvi in edini Lotusov dirkalnik z motorjem V12. Motor je imel ve\xc4\x8d slabosti, med drugim je bil prevelik, prete\xc5\xbeak in imel preveliko porabo goriva, toda mo\xc5\xa1tvo je verjelo, da jih njegova velika mo\xc4\x8d odtehta. Zaradi velikosti je moral biti motor name\xc5\xa1\xc4\x8den ni\xc5\xbeje v \xc5\xa1asiji, zaradi ve\xc4\x8djih posod za gorivo pa je imela \xc5\xa1asija najve\xc4\x8djo \xc5\xa1e dovoljeno \xc5\xa1irino. Zaradi te\xc5\xbee motorja so bile ostale komponente dirkalnika natan\xc4\x8dno pregledane s ciljem, da bi naredili katero \xc5\xa1e la\xc5\xbejo._NEWLINE_Namesto Nelsona Piqueta in Satora Nakajime, sta se mo\xc5\xa1tvu za sezono 1990 pridru\xc5\xbeila Derek Warwick in Martin Donnelly. Zaradi ve\xc4\x8dje vi\xc5\xa1ine novih dirka\xc4\x8dev v primerjavi s predhodnikoma, je morala biti \xc5\xa1asija vi\xc5\xa1ja od optimalne. \xc5\xa0ef mo\xc5\xa1tva Rupert Mainwarring je samozavestno napovedoval, da bo mo\xc5\xa1tvo osvojilo 40 prvenstvenih to\xc4\x8dk, toda do prve dirke za Veliko nagrado ZDA je samozavest \xc5\xbee v veliki meri izginila._NEWLINE_Lotus je v sezoni osvojil le tri to\xc4\x8dke, kar je najslab\xc5\xa1i rezultat po daljni sezoni 1958. Zaradi tega se je poslovil sponzor Camel, kar je ogrozilo obstoj mo\xc5\xa1tva. Toda mo\xc5\xa1tvo je re\xc5\xa1il konzorcij, ki sta ga vodila Peter Collins in Peter Wright, z odkupom mo\xc5\xa1tva. Zaradi pozne menjave lastnika mo\xc5\xa1tva, Lotus ni za\xc4\x8del sezone z zadosti sponzorskega denarja. Poleg tega pa so opustili razvoj Derniejevega novega dirkalnik Lotus 103, namesto katerega so le nadgradili starega v 102B.\n_START_SECTION_\nLotus 102B\n_START_PARAGRAPH_\nLotus 102B je bil izbolj\xc5\xa1an dirkalnik z ve\xc4\x8d kot 800 novimi komponentami, toda zaradi tega dirkalnik ni bil dosti hitrej\xc5\xa1i. Prete\xc5\xbeak in nezanesljiv motor Lamborghini so zamenjali z Juddovim, nova dirka\xc4\x8da pa sta bila Mika H\xc3\xa4kkinen in Julian Bailey. \xc5\xbde od prve dirke sezone za Veliko nagrado ZDA je bilo jasno, da dirkalnik ni konkuren\xc4\x8den najbolj\xc5\xa1im dirkalnikom, kot sta bila McLaren MP4/6 in Williams FW14. H\xc3\xa4kkinenu je med dirko dobesedno odpadel volan, Bailey pa se sploh ni kvalificiran na dirko. Po \xc5\xa1tirih dirkah pa je slednjega zaradi slabih rezultatov zamenjal Johnny Herbert. Lotus 102B je uspel izena\xc4\x8diti to\xc4\x8dkovni dose\xc5\xbeek mo\xc5\xa1tva iz lanske sezone, tri prvenstvene to\xc4\x8dke.\n_START_SECTION_\nLotus 102D\n_START_PARAGRAPH_\nZaradi zamude dirkalnika Lotus 107, je Lotus za\xc4\x8del sezono 1992 z izbolj\xc5\xa1ano razli\xc4\x8dico Lotus 102D z motorjem Cosworth HB V8, in dirka\xc4\x8da sta osvojila z njim vsak po eno prvenstveno to\xc4\x8dko do prihoda novega dirkalnika Lotus 107 na peti dirki sezone. Med sezono so nekaj \xc4\x8dasa razvijali tudi dirkalnik Lotus 102C z motorjem Isuzu V12, toda nikoli ni dirkal.'